Santa Maria (ostrov)

Santa Maria () je ostrov patriaci Portugalsku nachádzajúci sa v Azorskom súostroví v Atlantickom oceáne. Rozlohou 97,42 km² je tretí najmenší a zároveň najjužnejší a tiež aj najvýchodnejší obývaný ostrov z celého Azorského súostrovia, vďaka čomu je tu najteplejšie podnebie. Ostrov je prezývaný aj ako Ilha Dourada (zlatý ostrov), alebo Ilha Amarela (žltý ostrov) kvôli svojím nádherným plážam so "zlatým" pieskom, ktoré tvoria akýsi protiklad s ostatnými ostrovami Azorského súostrovia s plážami s tmavým sopečným pieskom. Okrem pláží je ostrov známy aj ideálnymi podmienkami pre vodné športy, ako aj typickými tradičnými domami s vysokými bielymi komínmi, ako aj výrobou tradičnej keramiky. Pobrežie ostrova je charakteristické svojimi hlbokými a nádhernými zátokami, z ktorých väčšina je lemovaná vinicami, či do svahov sa tiahnucími malými políčkami ohradenými vysokými skalnými stenami. Aj napriek týmto skutočnostiam patrí ostrov medzi najmenej navštevované ostrovy Azorského súostrovia.

Na ostrove žije približne 5.550 obyvateľov. Správnym strediskom ostrova je Vila do Porto.

Geografia 
Nachádza sa v juhovýchodnej časti Azorského súostrovia, 100 km južne od ostrova São Miguel a približne 600 km od ostrova Flores (najzápadnejší ostrov súostrovia).
Ostrov má oválny tvar a tiahne sa z juhovýchodu na severozápad v dĺžke približne  a od severovýchodu na juhozápad v šírke približne .

Geológia 
Geologicky sa jedná o najstarší ostrov Azorského súostrovia. Podobne ako väčšina ostrovov Azorského súostrovia, vznikol ostrov v dôsledku vulkanickej činnosti pred približne 8,12 miliónmi rokov.  Na rozdiel od ostatných ostrovov Azorského súostrovia však neexistujú žiadne historické dôkazy o vulkanickej činnosti na ostrove, vďaka čomu bol ostrov aj ušetrený ničivých zemetrasení, ktoré zasiahli ostatné ostrovy Azorského súostrovia. Geologická štruktúra ostrova, ako jediného v rámci Azorského súostrovia, obsahuje množstvo vápencových usadenín, v ktorých sa nachádza množstvo fosílií ešte z čias vzniku ostrova. V súčasnej dobe je známych 15 lokalít z obdobia miocénu vo veku 7-5 mil. rokov a 4 lokality z obdobia pleistocénu vo veku 130-120.000 rokov.

Povrch 
Ostrov je rozdelený na dve, výrazne rozdielné časti: 
 rozsiahlá rovinatá západná strana ostrova pokrytá trávnatým porastom zaberajúca skoro dve tretiny ostrova s maximálnou nadmorskou výškou . Nízka nadmorská výška neumožňuje zachytenie vzdušnej vlhkosti, vďaka čomu tu vládne suché podnebie charakteristické pre stredomorské oblasti, ktoré je v ostrom kontraste so zvyškom ostrova. Západnej strane ostrova dominuje letisko Santa Maria nachádzajúce sa pozdĺž celého západného pobrežia. Práve nedostatok prírodných prekážok vytvorili ideálne podmienky pre vybudovanie troch dráh. Na juhozápade sa nachádza aj Vila do Porto, správne stredisko ostrova, v ktorom žijú skoro 2/3 miestneho obyvateľstva. Zahŕňa aj obce (freguesias) São Pedro a Almagreira. V severnej časti sa nachádza záliv Baía dos Anjos s malým prístavom, v ktorom sa pri svojej spiatočnej ceste po objavení Ameriky zastavil aj moreplavec Krištof Kolumbus.
 východná strana ostrova je hornatá s hlbokými riečnymi údoliami a bujnou vegetáciou s množstvom endemických druhov a s maximálnou nadmorskou výškou , ktorá je zároveň aj najvyšším bodom na ostrove - Pico Alto. Spolu s ďalšími vrchmi Cavacas () a Caldeira () umožňujú zachytenie vzdušnej vlhkosti vytvárajúcej dostatočné množstvo zrážok potrebných pre vegetáciu, poľnohospodárstvo ale aj pravidelné dopĺňanie zásob podzemných vôd. Nachádzajú sa tu obce (freguesias) Santa Bárbara a Santo Espírito, ktoré patria k najúrodnejším na ostrove.

Vodstvo 
Hydrografické pomery sú ovplyvnené reliéfom a podnebím . Západná strana ostrova s nízkou nadmorskou výškou a suchým podnebím je chudobnejšia na vodné toky. Väčšina vodných tokov pramení v horských oblastiach vo východnej strane ostrova. Väčšinou sa jedná o riečky a potoky, z ktorých niektoré zvyknú v letných mesiacoch vyschnúť. Medzi najvýznamnejšie patria : Ribeira de São Francisco, Ribeira de Santo António, Ribeira dos Anjos, Ribeira de Santana, Ribeira Grande, Ribeira do Panasco,...

Podnebie 
Podnebie je podobne ako na iných ostrovoch Azorského súostrovia ovplyvňované Golfským prúdom, vďaka čomu tu vládne morské subtropické podnebie so silnými vetrami. Vzhľadom ku svojej polohe v rámci Azorského súostrovia tu vládne najteplejšie počasie. Nie sú tu teplotné výkyvy - v lete sa teplota pohybuje okolo 24° a v zime klesá na 14°C. Ani teplota vody nepodlieha väčším zmenám, pohybuje sa medzi 17° v zime a 24°C v lete. Množstvo zrážok je tu minimálne.

Demografia 
Podľa štatistických údajov z roku 2011 žilo na ostrove 5.547 obyvateľov , čo predstavuje 2,25% z celkového počtu obyvateľov Azorských ostrovov, z toho bolo  2.868 žien (51,7%) a 2.679 mužov (48,3%).

Počet obyvateľov podľa obcí (freguesias):
 Vila do Porto, s 3.119 obyvateľmi (2011);
 São Pedro, s 841 obyvateľmi (2011);
 Almagreira, s 599 obyvateľmi (2011);
 Santo Espírito, s 588 obyvateľmi (2001);
 Santa Bárbara, s 405 obyvateľmi (2011).

Referencie

Zdroje 
 
 PUIM, Arsénio Chaves. As Ribeiras de Santa Maria, Seus Percursos & História. Vila do Porto : Jornal O Baluarte de Santa Maria, 2009. 133 p.

Azory